Kyseessä olisi valtava muutos Yhdysvaltojen siirtolaiskäytännöissä.

Yhdysvallat ja Meksiko ovat löytämässä yhteisymmärryksen rajan yli pyrkivien turvapaikanhakijoiden hakemusten käsittelyyn liittyvässä kysymyksessä, kertoo amerikkalaislehti Washington Post.

Lehden mukaan Meksikon tuore hallinto olisi myöntymässä presidentti Donald Trumpin hallinnon esitykseen, jonka mukaan Yhdysvaltoihin pyrkivät turvapaikanhakijat jäisivät Meksikoon odottamaan hakemustensa käsittelyä amerikkalaisissa oikeusasteissa.

Trump itse iloitsi asiasta lauantai-iltana Twitter-viesteissään.

– Eteläiselle rajalle tulevia siirtolaisia ei enää päästetä Yhdysvaltoihin ennen kuin oikeus on yksitellen hyväksynyt heidän hakemuksensa. Ei enää vapaaksi päästämistä Yhdysvaltoihin… Kaikki tulevat jäämään Meksikoon, Trump kirjoitti.

Presidentti jatkoi uhkaamalla sulkea Yhdysvaltojen ja Meksikon välisen rajan tarpeen vaatiessa.

– Jos jostain syystä tulee tarvetta, niin me SULJEMME eteläisen rajamme. Yhdysvallat ei missään nimessä aio palata tähän kalliiseen ja vaaralliseen tilanteeseen vuosikymmenten väärinkäytön jälkeen.

Washington Postin mukaan Valkoisen talon tiedottaja totesi aiemmin julkaistussa tiedotteessa Trumpin solmineen vahvat suhteet Meksikon presidentinvaalin aiemmin tänä vuonna voittaneen Lopez Orbadorin hallintoon ja odottavan yhteistyötä sen edustajien kanssa.

Toteutuessaan muutos merkitsisi suurta muutosta Yhdysvaltojen pakolaiskäytännöissä. Tähän saakka Yhdysvalloista turvapaikkaa hakevat siirtolaiset ovat saaneet jäädä Yhdysvaltoihin odottamaan usein kuukausien mittaiseksi venyviä turvapaikkahakemustensa käsittelyjä. Tämä on sallinut väkivaltaa Etelä- ja Väli-Amerikan maissa pakenevien siirtolaisten odottaa päätöstä turvallisessa paikassa.

Presidentti Trump taas on nimittänyt käytäntöä ”pyydä ja päästä –järjestelmäksi” ja valittanut rikollisten käyttävän sitä hyväkseen päästäkseen maahan. Trump on pyrkinyt rajoittamaan Meksikosta Yhdysvaltoihin suuntautuvaa maahanmuuttoa monin keinoin, muun muassa esittämällä muurin rakentamista maiden rajalle.